SKRIFTLIG FORESPØRGSEL E-3646/00

af Mihail Papayannakis (GUE/NGL) til Kommissionen

(23. november 2000)

Om: Biologisk rensningsanlæg på Lefkada

På Lefkada er der et biologisk rensningsanlæg i drift, som ligger i en biotop. Spildevandet herfra udledes i regionen Diavlos. Denne udledning har direkte følger for samfundene på den nordøstlige del af øen, og i de seneste fem år er Lefkadas nordøstlige kystområde blevet forurenet, således at skaden er uoprettelig.

Det bør bemærkes, at det i forbindelse med gennemførelsen af de indledende undersøgelser af udledningen af spildevand fra byen blev bestemt, at spildevandet skulle udledes i Det Ioniske Hav. Efter at de ansvarlige myndigheder i regionen var blevet sensibiliseret, vedtog ministeriet for miljø, fysisk planlægning og offentlige

arbejder og indenrigsministeriet ved en fælles ministeriel anordning af 19. december 1995 at forlægge udledningen fra det biologiske rensningsanlæg til Det Ioniske Hav. Den 21.12.1998 blev fastlagt som frist for gennemførelsen heraf. Indtil dato er der ikke sket noget på dette punkt med det resultat, at fællesskabslovgivningen om vandkvaliteten er blevet overtrådt. Agter Kommissionen på baggrund af, at opførelsen af det biologiske rensningsanlæg i Lefkada er blevet finansieret via fællesskabsmidler, at få ændret denne fejlagtige placering af udledningen?

Svar afgivet på Kommissionens vegne af Margot Wallström

(31. januar 2001)

I henhold til ministeriel bekendtgørelse af 2. august 1999 har de græske myndigheder udpeget sundet ved Lefkada som værende et særligt følsomt område i henhold til Rådets direktiv 91/271/EØF af 21. maj 1991 om rensning af byspildevand(1). Som følge heraf skulle byområdet Lefkada, som udleder sit spildevand i dette stræde, i henhold til direktivets bestemmelser have været udstyret med et system til opsamling og grundig rensning af spildevandet senest den 31. december 1998. Denne tilbundsgående rensning skal omfatte en sekundær, dvs. biologisk, behandling, efterfulgt af en tertiær behandling i form af en reduktion af spildevandets forurening med kvælstof og fosfor.

Kommissionen indledte allerede i 1999 en nærmere undersøgelse af situationen i alle de byområder i Fællesskabet, der er omfattet af direktivets bestemmelser om særligt følsomme områder. Denne undersøgelse vil blive resumeret i en sammenfattende rapport fra Kommissionen, som skal offentliggøres i begyndelsen af 2001. For Grækenlands vedkommende er der i henhold til de oplysninger, medlemsstaterne har indgivet for årene 1999 og 2000, tale om, at så at sige samtlige de 40 byområder i landet, der udleder deres spildevand i de følsomme områder og derfor skulle have etableret hensigtsmæssige systemer til opsamling og rensning heraf senest pr. 31. december 1998, ikke var i overensstemmelse med direktivets krav på denne dato. Det fremgår således af disse oplysninger, at renseanlægget i Lefkada i 1999 endnu ikke var nået op på tilstrækkelig rensningskapacitet, da det ifølge myndighederne fortsat krævede omfattende anlægsarbejder, førend det var fuldendt. Disse oplysninger passer godt sammen med dem, det ærede medlem er fremkommet med. Det fremgår altså heraf, at de anlægsarbejder, der er gennemført med fællesskabsfinansiering, var nødvendige, men at de skal suppleres med yderligere investeringer for at blive bragt i overensstemmelse med direktivet.

På grundlag af disse elementer har Kommissionen til hensigt at indlede en overtrædelsesprocedure mod Grækenland, for så vidt angår alle de byområder, der ikke er bragt i overensstemmelse med direktivets bestemmelser, heriblandt Lefkada kommune, idet Kommissionen anmoder Grækenland om at træffe de nødvendige foranstaltninger for på at bringe systemerne til opsamling og rensning af byspildevandet i overensstemmelse med direktivet.

De græske myndigheder har ikke forelagt Kommissionen en yderligere anmodning om samfinansiering af anlægsarbejderne i forbindelse med rensningsanlægget. Skulle en sådan ansøgning alligevel blive forelagt, vil den blive vurderet i henhold til procedurerne for evaluering og udvælgelse af projekter i henhold til den nationale lovgivning og fællesskabslovgivningen.

(1) EFT L 135 af 30.5.1991.